Else Marie Mortensen (S), 1999-03-04:
Folketinget har netop tredjebehandlet og vedtaget lovforslag
nr. L 43, der omhandler ændringer af straffeloven, som fjerner den sidste rest af kriminalisering af den enkelte prostituerede.
Med vedtagelsen er det lykkedes at løse det dilemma, der har forekommet som en gordisk knude i mange år, nemlig at afkriminalisere prostituerede kvinder og mænd uden at legalisere prostitution som et egentligt erhverv.
Der har fra visse sider været spurgt til indtægter i relation til skatteministerens område, og mange har i øvrigt også rejst spørgsmål om bagmænd og andre med kriminel interesse i det her felt.
Lovforslag nr. L. 43, vil jeg godt understrege, ændrer ikke på de områder overhovedet.
Indtægter var og er fortsat
skattepligtige, nøjagtig som alle andre indtægter i dette land, der ikke er undtaget i skattelovgivningen. Og med hensyn til udnyttelse af andre i form af bagmandsvirksomhed og alfonseri er der heller ikke ændret noget.
Det var forbudt, og det er det fortsat.
Jeg har været stolt af og glad for at høre på både justitsministerens og socialministerens besvarelser af denne her forespørgsel.
For den socialdemokratiske gruppe har den nævnte ændring i straffeloven været et led i en lang række af forbedringer på området, som vi målrettet har arbejdet for siden december 1992.
Vi har ønsket at forebygge prostitution, i de uafvendelige tilfælde at udskyde en eventuel prostitutionsdebut til voksenalderen og hjælpe med at lette vejen ud af prostitution og opruste det sociale hjælpeapparat til at modtage tidligere prostituerede som enten revalideringsberettigede eller aktiveringsberettigede. Vi har ønsket at ajourføre vores viden på området og initiere, opmuntre til forskning på området, på de områder, hvor vi ved for lidt.
Vi ved eksempelvis for lidt om den anden side af prostitutionsvirksomheden, købernes motiver og bevæggrunde og om baggrundene for de unges prostitutionsdebut.
Vi har også ønsket at udskille den del af prostitutionsproblematikken, der handler om det enkelte menneskes liv og værdighed, fra straffeloven.
Og vi har ønsket at medvirke til et internationalt samarbejde og melde klart ud som nationalt parlament på det her område for at fremme det internationale samfunds mulighed for at imødegå udviklingen.
Som jeg har sagt ved mange andre lejligheder, er der mange lag i hele denne her problematik, og der er utallige vinkler ind på hvert eneste af disse lag i problemstillingerne.
For at undgå myter, tabuer og fordomme i en debat om prostitution er det efter min opfattelse væsentligt at skelne skarpt mellem på den ene side begrebet prostitution og på den anden side handel med seksuelle ydelser, som den enkelte indgår i, den individuelle prostitution.
Det er lidt besværligt at fastholde denne skelnen
Det prioriterer vi højt, for det, vi ved, er, at de skadelige virkninger, som prostitutionen har for den enkelte, forstærkes, jo yngre den pågældende er ved sin debut.
Det er også den viden og tankegang, der ligger bag den del af L 43, der drejer sig om at kriminalisere kunder til under 18-årige.
Der er mange ting og forhold i dette problemfelt, som vi ved alt for lidt om.
Paradoksalt nok er grundlaget for den antagelse, vi sådan som et slag på tasken regner med, nemlig at der er cirka 5.000 aktive prostituerede i Danmark, rent faktisk en optælling af Ekstra Bladets annoncer.
Vi ønsker at opruste det sociale system til at modtage tidligere prostituerede, og socialministeren har udmærket redegjort for det.
Ud over hele denne sammensatte problematik, dette mangehovede uhyre, hviler skyggen af organiseret bagmandsvirksomhed og international organiseret kriminalitet over det hele.
Jeg tror, alle mennesker har nogle meget stærke følelsesladede erindringer fra det første møde, vi havde med eksempelvis »Onkel Toms hytte« og tv-serien »Rødder«.
De følelser husker vi, fordi slaveri, det at gøre mennesker og menneskelighed til en handelsvare, er umiddelbart afskyeligt og rædselsvækkende.
Det uvæsen kan vi kun komme til livs i et større internationalt samarbejde, og derfor har jeg også specielt været glad for at lytte til justitsministerens besvarelse.
Kristeligt Folkeparti har fremsat et forslag til vedtagelse her fra talerstolen.
Der er to årsager til, at jeg på regeringspartiernes vegne er nødt til at fremsætte et alternativt forslag og tage afstand fra Kristeligt Folkepartis forslag.
Kristeligt Folkeparti har i de samtaler, vi har haft om vedtagelserne, stillet ultimative krav, som vi ikke kan være med til specielt under hensyn til, at Kristeligt Folkeparti netop har stemt nej til vedtagelsen af lovforslag nr. L 43.
Jeg skal på regeringspartiernes vegne fremsætte følgende:
Forslag til vedtagelse »Folketinget konstaterer, at der i de senere år er iværksat en lang række foranstaltninger over for prostitution og prostituerede, bl.a. repræsenteret ved indsatsen gennem KFUK's sociale arbejde samt den landsdækkende rådgivningsindsats, videnindsamling og oplysningsindsats, der forestås af bl.a. Pro-Centret.
Folketinget finder, at det i det fortsatte arbejde er væsentligt: - at få afdækket og beskrevet, hvorfor unge piger og unge mænd går ind i prostitution, - at få øget beredskabet over for prostitution hos det kommunale og amtskommunale frontpersonale, - at arbejde videre med metoder til at få de prostituerede i tale, - yderligere at intensivere myndighedernes indsats i bekæmpelsen af de bagmænd, som fremmer prostitution ved at presse eller lokke andre ind i erhvervet, eller som udnytter de prostituerede, og - at styrke og intensivere det internationale arbejde med bekæmpelsen af den organiserede bagmandskriminalitet på området.«